钦定古今图书集成/明伦汇编/闺媛典/第092卷 > 吴宝秀妻陈氏
## 钦定古今图书集成/明伦汇编/闺媛典/第092卷 > 吴宝秀妻陈氏

按《温州府志》：“陈氏，知府吴宝秀妻，封孺人，平阳人。事
继姑至孝。宝秀任南康，以税厂捏奏被逮，陈坚请同
行，不许，昼夜悲号。忽检箧中簪珥及碎银三两许，手
缝布囊盛之，语婢妾曰：‘明日用为路费。且戒各就寝，
早起治具。众莫解其意，至夜，潜自经而死。宝秀后得
释还。及卒，赠太仆寺少卿。陈赠恭人，赐祭，荫一子官’。”